
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 161
                                                               din 30 iunie 2022
privind intabularea dreptului de proprietate publică a Municipiului Sighișoara

asupra unor imobile – terenuri

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 21.144/28.06.2022 şi la Consiliul Local Sighișoara cu nr. 21.380/29.06.2022, de referatul de aprobare, înregistrat cu nr. 21.146/28.06.2022, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere că, în exercitarea atribuțiilor conferite prin art. 129 alin. (2), lit. ,,cˮ din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Ținând cont că imobilele – terenuri prevăzute în anexă sunt situate în intravilanul Municipiului Sighișoara – domeniul public, iar la momentul actual sunt înscrise pe proprietar –  Statul Român;

Având în vedere că, pentru clarificarea regimului juridic al acestor imobile – terenuri, se impune adoptarea unei hotărâri a Consiliului Local cu privire la înscrierea situației de fapt a imobilelor –  terenuri, în cartea funciară;

Având în vedere faptul că înainte de anul 1990, proprietatea era doar a Statului Român, abia după acest moment urmând împărțirea și în favoarea U.A.T. - urilor;

Ținând cont că imobilele – terenuri menționate mai sus, sunt cuprinse în inventarul bunurilor care aparțin domeniului public al Municipiului Sighișoara, potrivit anexei nr. 4 la H.G. nr. 964/2002 privind atestarea domeniului public al județului Mureș, precum și al municipiilor, orașelor și comunelor din județul Mureș, fiind înscrise la poziția nr. 151, cod de clasificare 1.5.9.;

Având în vedere faptul că stăpânirea faptică asupra imobilelor – terenuri s-a realizat de către Municipiul Sighișoara, iar în virtutea acestei stăpâniri faptice a realizat acte de administrare cu privire la aceste bunuri, dată fiind și destinația acestora, astfel cum reiese din inventarul bunurilor care aparțin domeniului public al Municipiului Sighișoara, potrivit anexei nr. 4 la H.G. nr. 964/2002 privind atestarea domeniului public al județului Mureș, precum și al municipiilor, orașelor și comunelor din județul Mureș;

Având în vedere faptul că Municipiul Sighișoara, ca unitate administrativ - teritorială, deține rangul de posesor, în exercitarea stăpânirii acestora comportându-se ca un bun proprietar prin posesia ca stare de fapt, care conferă posibilitatea apropierii și stăpânirii bunurilor, precum și folosința acestora prin posibilitatea utilizării bunurilor și a culegerii fructelor acestora; 

Având în vedere faptul că Municipiul Sighișoara îndeplinește calitatea de posesor, prin elementul corpus, respectiv, există contact direct cu bunurile, acestea fiind stăpânite în materialitatea lor, prin realizarea de fapte materiale, încheindu-se acte juridice prin care exercită prerogativele unui drept real principal;

Ținând cont de urmărirea interesului cetățenesc și de necesitatea introducerii acestor imobile în circuitul civil;

Având în vedere prevederile art. 858 și următoarele din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile art. 136 din Constituția României, republicată;

Având în vedere prevederile Ordonanței de Urgență a Guvernului nr. 57/2019 privind Codul administrativ, cu modificările și completările ulterioare, cu precădere Anexa nr. 4 din aceasta;

Ţinând cont de faptul că sunt întrunite condiţiile legale pentru înscrierea dreptului de proprietate publică a Municipiului Sighișoara asupra imobilelor – terenuri prevăzute în anexă, sens în care este necesară adoptarea unei hotărâri de consiliu;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 21.145/28.06.2022, prin care se propune intabularea dreptului de proprietate publică a Municipiului Sighișoara asupra unor imobile – terenuri;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. ,,c” și alin. (14), art. 139 alin. (1) și alin. (3) lit. ,,gˮ și a art. 196 alin. (1) lit. ,,a” din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare,

                                                       H O T Ă R Ă Ş T E:

Art. 1. Se certifică faptul că imobilele – terenuri, astfel cum sunt acestea identificate potrivit Anexei la prezenta hotărâre sunt cuprinse în inventarul bunurilor care aparțin domeniului public al Municipiului Sighișoara, potrivit anexei nr. 4 la H.G. nr. 964/2002 privind atestarea domeniului public al județului Mureș, precum și al municipiilor, orașelor și comunelor din județul Mureș, fiind înscrise la poziția nr. 151, cod de clasificare 1.5.9.

Art. 2. Se aprobă înscrierea dreptului de proprietate publică a Municipiului Sighișoara asupra imobilelor – terenuri și valorile acestora, prevăzute în Anexa la prezenta hotărâre, având în vedere că, acestea se află în intravilanul Municipiului Sighișoara – domeniul public. 

Art. 3. Prezenta hotărâre se va depune la Biroul de Cadastru și Publicitate Imobiliară Sighișoara în vederea înscrierii situației de fapt a imobilelor – terenuri identificate mai sus, în cartea funciară, astfel cum sunt acestea prevăzute în anexa la prezenta hotărâre. 

Art. 4. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Public Cadastru, Topometrie și Administrare Terenuri Agricole și Forestiere și Biroul Buget, Contabilitate, Salarizare –  Direcția Economică din cadrul Municipiului Sighişoara.

Art. 5. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.
PREŞEDINTE DE ŞEDINŢĂ,

  

           Tűrk Michaela                    
                                              Contrasemnează pentru legalitate
                                      SECRETARUL GENERAL al municipiului,


                                        Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  2 ex. Serviciul Evidența Patrimoniului și Fond Locativ; 

  2 ex. Compartimentul Evidență și Administrare Terenuri;

  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  3 ex. Biroul Public Cadastru, Topometrie și Administrare Terenuri Agricole și Forestiere.  

16 ex.  

B.A. 
